 Marmaris on üks Türgi eliitpuhkepiirkondadest, mida lisaks arvukatele turistidele eelistavad ka kohalikud elanikud ja nn. Türgi rikkad ja ilusad.   Kristallselge veega merelaht, kilomeetrite pikkune rannajoon ja lahel ankrus olevad vanad purjekad loovad tõeliselt lõõgastava puhkusemeeleolu. Marmarise suur jahisadam on populaarne kogu maailma purjetajate  hulgas.   Heatasemelised hotellikompleksid otse Egeuse mere rannas pakuvad suurepäraseid puhkevõimalusi nii lastega peredele kui seikluste otsijatele. Ei puudu isegi ehtsa jääga liuväli otse rannas ja adrenaliinitaset tõstev seiklusrada puude latvades.   Hamam  moslemitele traditsiooniline pesemise ja lõõgastumise paik annab mõnusa alguse teiegi puhkusele.   Aasia kultuuri eripärad, värvikirevus, vürtside lõhn ja melu kohalikul bazaaril pakuvad põnevat vaheldust Euroopast tulnud puhkajatele.  Bazaarile minnes varuge kindlasti aega, et tingida kaupmehega ja vahepeal juua tassike maitsvat õunateed ja alles siis teha oma lõplik otsus.   Türgi köök on kuulus oma maitseelamuste poolest. Türklased valmistavad toitu pühendumusega ning sama kehtib ka toidu nautimise kohta. Palju pakutakse lihatoite, peamiselt lambaliha aga ka kala. Kasutatakse hulgaliselt köögivilju, oliivõli, juustu ja riisi.